Yevroittifoq Kiyevga 11 milliard yevro qarz bermoqchi

Yevropa Ittifoqi yaqin ikki yil ichida Ukrainaga 11 milliard yevro miqdorida moliyaviy yordam bermoqchi. Bu haqda Yevrokomissiya raisi Joze Manuel Barrozu o‘zining Twitter’dagi mikroblogida yozgan. Mazkur mablag‘lar mamlakatda islohotlarni tezlashtirish uchun beriladi.

Barrozu so‘zlariga ko‘ra, mablag‘lar “inklyuziv” (ya’ni, turli siyosiy kuchlar vakillaridan tuzilgan) hukumatga taqdim etiladi. Shuningdek, ko‘mak ajratilishining muhim sharti mamlakat rahbariyatining islohotlar o‘tkazishga tayyorligidir.
Yevroittifoq pul mablag‘laridan tashqari Ukrainaga iqtisodiyot va savdo sohalari bo‘yicha texnik yordam ko‘rsatish niyatida.
Avvalroq Ukraina Moliya vazirligi yaqin ikki yil ichida zarur bo‘ladigan moliyaviy ko‘mak hajmini 35 milliard dollarga baholagan edi. Yevroittifoq yangi hukumat shakllantirilganidan keyin bu mamlakatga 20 milliard yevro ajratmoqchi edi. AQSh esa bir milliard dollar miqdorida moliyaviy ko‘mak bermoqchi edi.
Bundan tashqari, Yevropa Ittifoqi komissari Gyunter Ottinger Rossiyaning “Gazprom” kompaniyasi oldidagi salkam ikki milliard dollarlik qarzlarini uzishda Ukrainaga yordam berishni va’da qilgan. Rossiya ham shunday kredit taqdim etishini bosh vazir Dmitriy Medvedev aytgan.